A tie, Barbagia mia!
A Ugo Ranieri in signu de affettu

Rustiga e sacra patria, o Barbagia salude!
Ischidadi! no intendes sa tua gioventude?

Issa, de sos dolores tuos de longh’edade,
Est sa sudada e sana potente eredidade.

Comente dai campu aprigu si pesant sos fiores,
Gai issa, dai sos tuos martirios e dolores,

A test’alta si pesat, comente santa isfida
A s’aera, a sos nuraghes gridende: vida! vida!

Non pius! bides, de sàmbene sun tintas sas pinnettas
Pro vindittas crudeles; sas animas sun nettas,

Purificadas de odiu, bagnadas de piantu;
Ca in mesu a tantos odios, han supportadu tantu

Custos bezzos pastores cun s’oiu minettosu,
Ma cun su coro semplice, amante e generosu.

A nois de tantos seculos sa dolorosa incuria,
Connotos che assassinos, e prontos a s’ingiuria;

Nois senza coro bonu, senz’anima gentile,
Connoschinde pro Deus sa leppa e i su fusile,

Beffadu su fiammante isplèndidu costumene,
A nois s’infamia infine, infamia senza lumene.

Bàstede, est troppu! bàstede, Barbagia, perdeu!.
Su forte alberu tou, si pesat virde e reu

Pro isfidare cust’unda de pudid’aba infesta.
Barbagia mia ischidadi, cun armas ma onesta,

E a s’affarista istranzu non giames agiutoriu.
Ca caru pro tantos fattos est custu territoriu,

Bellu pro montes virdes pro mùrinos nuraghes,
Pro baddes deliziosas, pro silenziosas paghes.

O fizos d’Ilios bellos, mascos barbaraghinos,
Sos buscos nostros nieddos si c’andant che luminos!

E dogn’ilighe ruttu, feridu in fundu a morte
Est d’unu giaiu nostru s’ardente anima forte.

Non si distruat no gai, sa prima forza nosta!
Chi coronat sos montes chi mudat dogni costa.

Ca bastante est s’offesa, bastante su turmentu,
Sos sacrifizios nostros bettados a su entu,

Pro culpas d’odios maccos, pro esser divididos,
Distruinde sos benes pro viver’ in partidos.

Bastet su tontu andare, sa disgraziada isciala
De custa povera terra! Su piccu e i sa pala

Sullevemus in altu comente una bandera,
E unidos cantende movamus in ischera

A temperare sas chelvas nieddas de sos campos,
E sas alvadas mandent sos poderosos lampos.

E allegru, indovinende su benedittu proe
De s’arzola lontana, barrùine su oe

A su sole isplendente fra baddes e montagnas
Beneighinde cun undas de lughe sas campagnas.

Non pius vindittas duncas, ma boghes de amore;
Est finalmente tempus, chi subra su dolore

De tantu sambene inutile, crescat superbu e nettu
De sa cuncordia s’albure, chi giompat de s’affettu

Cudd’eccellente fruttu de unione segura,
Chi sullevat sa gente s’arrivat s’isventura.

Intantu, che armonia de tempus pius serenu,
In s’adde intendo a mùinos e a fischios su trenu

Furiosu currende, portende ziviltade,
A sos frades chi gridant: giustizia e libertade!